b"\n_START_ARTICLE_\nThomas Ravelli\n_START_SECTION_\nKlupska karijera\n_START_PARAGRAPH_\nNa klupskoj razini, Ravelli je najve\xc4\x87i dio svoje sportske karijere igrao u \xc5\xa0vedskoj - za \xc3\x96sters i IFK G\xc3\xb6teborg. Sa svakim klubom osvojio je po nekoliko naslova \xc5\xa1vedskog prvaka. Najuspje\xc5\xa1niji je ipak bio u redovima IFK G\xc3\xb6teborga te je ukupno u karijeri osvojio 9 \xc5\xa1vedskih titula prvaka i jedan kup._NEWLINE_1998., s 39 godina odlazi u MLS mom\xc4\x8dad Tampa Bay Mutiny. Nakon jedne sezone u SAD-u, Ravelli se vra\xc4\x87a u \xc5\xa0vedsku gdje u mom\xc4\x8dadi \xc3\x96stersa zavr\xc5\xa1ava svoju karijeru (tako\xc4\x91er, u klubu gdje je i zapo\xc4\x8deo ograti). Tako je Ravelli u svojoj karijeri skupio 461 nastup u profesionalnom nogometu.\n_START_SECTION_\nReprezentacija\n_START_PARAGRAPH_\nReprezentativna karijera Ravellija trajala je gotovo dva desetlje\xc4\x87a. Za \xc5\xa0vedsku je debitirao 1981. te je za izabranu vrstu nastupao na Svjetskim prvenstvima u Italiji 1990. i SAD-u 1994. te Europskom prvenstvu 1992. u \xc5\xa0vedskoj. Dok je na Svjetskom prvenstvu u Italiji bio rezervni vratar, na sljede\xc4\x87a dva natjecanja na kojima je sudjelovao (Euro 92' i Mundijal 94') Ravelli se ustalio kao standardni reprezentativni vratar._NEWLINE_Na Svjetskom prvenstvu u SAD-u 1994. osvojio je bron\xc4\x8danu medalju. Na tom natjecanju postao je poznat po dva obranjena jedanaesterca u \xc4\x8detvrtfinalnoj utakmici protiv Rumunjske. Posebice se va\xc5\xbenim istaknula obrana protiv Miodraga Belodedicija. Sjajne obrane omogu\xc4\x87ile su mu osvajanje 2. mjesta u izboru za najboljeg vratara godine._NEWLINE_Ukupno gledaju\xc4\x87i, Ravelli je za \xc5\xa0vedsku skupio impresivnih 143 nastupa. Tom brojkom ne samo da je \xc5\xa1vedski rekorder, nego je i me\xc4\x91u rijetkim nogometnim reprezentativcima Svijeta uop\xc4\x87e koji su ostvarili toliko nastupa."